Manisesko OHEren gertakaria

**Manisesko OHEren gertakaria** 1979ko azaroan gertatutako jazoera bat izan zen, estatu espaniarreko ufologiaren historian mota honetako garrantzitsuenetarikoa .

1979ko azaroaren 11an, TAE izeneko konpainiaren hegaldi komertzial batek, 109 bidaiari zituenak eta Salzburgotik (Austria) Las Palmasera (Kanariak) zihoanak,  larrialdiko lurreratze bat egin behar izan zuen Valentziako aireportuan (Manises), OHE batek pertsegitu egin zuenean .

Hainbat arrazoirengatik gertakari hau ezin da azaldu argudio konbentzionalekin, eta horrek are enigmatikoagoa egiten du bere jatorria:

*OHEren begiztatzeak lekuko oso kualifikatuak izan zituen: hegazkinaren pilotua (Francisco Javier Lerdo de Tejada) eta bere kopilotua (Ramon Zuazu), OHEren bila geroago atera zen Mirage F-1en kapitain militarra (Fernando Camara), eta Valentziako aireportuaren zuzendaria bera ere, Miguel Morlan ingeniari aeronautikoa . Denek adierazi zuten ikusi zutenak ez zuela azalpen konbentzionalik 

*Hegazkinaren bidaiari batzuek eta aireportuaren hainbat langilek ere OHEren maniobrak ikusi zituzten

* Manisesko aireportuaren radarrek bi OHE antzeman zituzten, hegazkin komertzialaren inguruan mugitzen zirenak 

Manisesko gertakariak oihartzun zabala izan zuen Espainiako eta Hego Euskal Herriko garai hartako komunikabideetan. PSOEko diputatua zen Enrique Mugicak ere azalpenak eskatu zizkion Espainiako gobernuari gertakari horretaz Diputatuen Kongresuan, 1980ko irailean 

## Gertakariaren nondik-norakoak 
Gertakari honen protagonista TAE izeneko konpainiaren hegazkin komertzial bat izan zen, Super Caravelle bat, Salzburgotik Las Palmasera zihoana, 109 bidaiariekin, 1979ko azaroaren 11an. Mallorca eta Valentziaren artean, gauez, hegazkinaren pilotuak (Francisco Javier Lerdo de Tejadak), kopilotuak eta tripulazioak argi ezezagun batzuk ikusi zituzten zeruan (kolore aldatzen zituztenak: gorria, berdea eta zuria), hegazkinera hurbiltzen zirenak.

Hainbat minututako amesgaiztoa hasi zen orduan. Argi horiek modu oso arriskutsuan hezgazkinera hurbiltzen zitzaizkiolako, eta maniobra harrigarriak egiten zituztelako hegazkinaren inguruan. Lerdo de Tejada komandanteak Bartzelonako aireportuko hegaldiak kontrolatzeko zentroari argi horiei buruzko informazioa eskatu zion, baina inguru horretan ez zegoela trafikorik erantzun zioten .

Izuturik, pilotuak hegazkina igo zuen jarraitzen zitzaion objektu hegalari argitsua atzean uzteko, baina horrek maniobra azkar batekin maila berean jarri zitzaion.

Hain ezohikoa, arriskutsua eta bitxia zen objektu argitsu horren portaera, ezen Super Caravelleko pilotuak baimena eskatu ziola Valentziako aireportuari larrialdiko lurreratze bat egiteko. Lehenengo aldiz Espainiako abiazio komertzialaren historian, hegazkin batek lur hartu behar izan zuen OHE bat dela-eta.

Azpimarratzekoa da Manisesko radarrak hiru objektu antzeman zituela hegazkinaren inguruan, oso handiak (200 metroko diametroa), horietako bat geroago Mallorca aldera joan zena, eta beste biak hegazkinaren ondoan geratu zirenak . Hegazkin militarraren radarrak ez zuen OHE detektatu, baina pilotuak ikusi zuen beste radar batek (OHErenak) bera antzematen zuela (horrek ustera garamatza OHEren atzean portaera adimentsu bat zegoela). Era berean, pilotuak zehaztu zuen bere komunikazioak (base militarrarekin) tarteka mozten zirela, eta interferentzia ezezagun batzuk jaso zituela . Gero, OHE abiadura handiz urrundu zenean, Zaragozarantz, Fernando Camarak bere basetik agindu bat jaso zuen, Sagunto aldera joateko. Izan ere, radar militarrek beste OHE bat antzeman zuten inguru hartan. Esandako eremura hurbildu zenean, argi zuri indartsua zuen beste OHE bat ikusi zuen. Gerturatu zenean, bere hegazkinaren sistemak adierazi zioten radar hurbil batek bere hegazkina apuntatzen zuela, eta aurreko interferentziak agertu ziren berriro bere komunikazio sisteman 

Zaila dirudi, ordea, azken bi hipotesiek gau hartan gertatutako guztia azaltzea: argiak radar militarrek antzematea, eskarmentu handiko bi pilotuek argi horiek findegi bateko argiekin nahastea, argi misteriotsuen atzean portaera adimentsu bat egotea, egiten zituzten maniobra azkarrak eta zehatzak azaltzea, etab. 

Manisesko OHEren gertakaria ez dago itxita eta eztabaidagai izaten jarraitzen du egun.

## Erreferentziak 
## Kanpo estekak